text: Lego fyrer 90 i Billund
  29 oktober 2015 kl. 17.09
  Lego i Billund fyrer 90 medarbejdere. Det sker efter virksomheden har valgt at samle sine HR- og finansservice-aktiviteter i udlandet. 
  Lego vil samle alle koncernens HR- og finansservice-aktiviteter i tre kontorer placeret i Kladno i Tjekkiet, Monterrey i Mexico og Singapore. Det betyder, at 90 medarbejdere i Billund mister deres job.
  De 90 arbejdspladser skal placeres i de tre kontorer med ikrafttræden fra begyndelsen af 2017.
  Legos kommunikationsdirektør, Charlotte Simonsen, oplyser til TV SYD, at Lego er blevet så stor, at det ikke længere er hensigtsmæssigt med HR- og finansansatte spredt over 20 steder i hele verden. Lego vil derfor samle kompetencerne.
  Ialt er 190 LEGO medarbejdere verden over blevet informeret om, at deres nuværende job flyttes til andre lokaliteter over de kommende to år.
  I overgangsfasen vil Lego iværksætte en række aktiviteter, der skal støtte de berørte medarbejdere.
  - Vi vil gøre vores bedste for at hjælpe de berørte medarbejdere til at finde andre job, forhåbentlig i Lego Koncernen, og hvis dette ikke er muligt, så i andre virksomheder, siger Senior Vice President Simon Riis-Hansen, Executive HR.
  